CELEX: 52017PC0079
Language: lv
Date: 2017-02-23
Title: Priekšlikums PADOMES REGULA, ar ko groza Padomes Regulu (ES) Nr. 479/2013 (2013. gada 13. maijs) par atbrīvojumu no prasības iesniegt ievešanas un izvešanas kopsavilkuma deklarācijas Savienības precēm, ko pārvadā pa Neumas koridoru

EIROPAS KOMISIJA
            Briselē, 23.2.2017
            COM(2017) 79 final
            2017/0030(NLE)
            Priekšlikums
            PADOMES REGULA,
            ar ko groza Padomes Regulu (ES) Nr. 479/2013 (2013. gada 13. maijs) par atbrīvojumu no prasības iesniegt ievešanas un izvešanas kopsavilkuma deklarācijas Savienības precēm, ko pārvadā pa Neumas koridoru
            
               
         
         
            
               PASKAIDROJUMA RAKSTS
            
            
            
               1.PRIEKŠLIKUMA KONTEKSTS
            
            
               Neumas koridors ir vieta, kur Bosnijas un Hercegovinas teritorija sasniedz Adrijas jūras krastu, tādējādi atdalot Dubrovnikas apgabalu no pārējās Horvātijas teritorijas.
            
            
               •Priekšlikuma pamatojums un mērķi
            
            
               Neumas regulas 3. pantā, ievērojot konkrētus nosacījumus, ir paredzēts atbrīvojums no prasības iesniegt ievešanas un izvešanas kopsavilkuma deklarācijas attiecībā uz sūtījumiem, kuri šķērso Neumas koridoru. Atbrīvojumu var izmantot, ja katra sūtījuma kopējā vērtība nepārsniedz EUR 10 000 (4. panta a) punkts) un ja izpildās citi nosacījumi, kas noteikti 4. panta b) punktā. Tādējādi Neumas regula atkāpjas no konkrētiem noteikumiem Padomes Regulā (EEK) Nr. 2913/92 par Kopienas Muitas kodeksa izveidi un Komisijas Regulā (EEK) Nr. 2454/93, ar ko nosaka Kopienas Muitas kodeksa īstenošanas noteikumus.
            
            
               Padomes Regula (EEK) Nr. 2913/92 2016. gada 1. maijā tika aizstāta ar Eiropas Parlamenta un Padomes Regulu (ES) Nr. 952/2013, ar ko izveido Savienības Muitas kodeksu (SMK). 
            
            
               Komisijas Regula (EEK) Nr. 2454/93, Regulas (EEK) Nr. 2913/92 īstenošanas akts, tika: 
            
            
               atcelta ar Komisijas Īstenošanas Regulu (ES) 2016/481; 
            
            
               pēc tam aizstāta ar 
            
            
               Komisijas Deleģēto regulu (ES) 2015/2446 (2015. gada 28. jūlijs), ar ko papildina Eiropas Parlamenta un Padomes Regulu (ES) Nr. 952/2013 attiecībā uz sīki izstrādātiem noteikumiem, kuri attiecas uz dažiem Savienības Muitas kodeksa noteikumiem un
            
            
               Komisijas Īstenošanas regulu (ES) 2015/2447 (2015. gada 24. novembris), ar ko paredz sīki izstrādātus noteikumus, kas vajadzīgi, lai īstenotu konkrētus noteikumus Eiropas Parlamenta un Padomes Regulā (ES) Nr. 952/2013, ar ko izveido Savienības Muitas kodeksu.
            
            
               •Saskanība ar spēkā esošajiem noteikumiem konkrētajā politikas jomā
            
            
               Neumas regulas 3. panta darbības joma, tostarp EUR 10 000 robežvērtība, tagad ir paredzēta Komisijas Deleģētās regulas 126. pantā, ar kuru atbrīvojumam piemērojamā robežvērtība ir palielināta līdz EUR 15 000.
            
            
               Komisija uzskata, ka Neumas regula būtu jāgroza, lai pielāgotu atbrīvojuma darbības jomu summai, kas noteikta Komisijas Deleģētās regulas 126. pantā (EUR 15 000). Turklāt abas atsauces uz tiesību aktiem un terminoloģija, kas izmantotas Neumas regulā, būtu jāpielāgo SMK tiesiskajam regulējumam.
            
            
               Atbilstīgi Neumas regulas 6. pantam Horvātijas Republika apņēmās uzraudzīt situāciju un informēt Komisiju par konstatētajām neatbilstībām un par pasākumiem, kas pēc tam veikti, lai līdz 2014. gada 1. martam neatbilstības novērstu. 
            
            
               Saskaņā ar Neumas regulas 7. pantu Komisijai divu gadu laikā pēc tās stāšanās spēkā bija jāiesniedz Padomei ziņojums, kurā ietverts novērtējums par Neumas regulas piemērošanu. Komisija 2015. gada 11. novembrī iesniedza Padomei minēto ziņojumu un secināja, “ka Neumas regulas piemērošanas līmenis ir pietiekams un nav iemesla apturēt regulas īstenošanu vai to atcelt”.
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
         
         
            
               Ar šo regulu tiek grozīta Padomes Regula (ES) Nr. 479/2013 (2013. gada 13. maijs) (“Neumas regula”), kura ir pieņemta, pamatojoties uz 43. pantu Aktā par Horvātijas pievienošanās nosacījumiem (“Pievienošanās akts”). Aktā paredzēts, ka Padome pēc Komisijas priekšlikuma paredz nosacījumus, ar kuriem var atbrīvot no prasības iesniegt ievešanas vai izvešanas kopsavilkuma deklarāciju Savienības precēm, ko pārvieto, šķērsojot Neumas koridoru. Tādēļ Pievienošanās akta 43. pants ir pareizais juridiskais pamats.
            
            
               2017/0030 (NLE)
            
            
               Priekšlikums
            
            
               PADOMES REGULA,
            
            
               ar ko groza Padomes Regulu (ES) Nr. 479/2013 (2013. gada 13. maijs) par atbrīvojumu no prasības iesniegt ievešanas un izvešanas kopsavilkuma deklarācijas Savienības precēm, ko pārvadā pa Neumas koridoru
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Horvātijas Republikas pievienošanos Eiropas Savienībai,
            
            
               ņemot vērā Aktu par Horvātijas pievienošanās nosacījumiem un jo īpaši tā 43. pantu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Padomes Regulas (ES) Nr. 479/2013 4. panta a) punktā paredzēts atbrīvojums no prasības iesniegt ievešanas un izvešanas kopsavilkuma deklarācijas Savienības precēm, ko pārvieto, šķērsojot Neumas koridoru, ja katra Savienības preču sūtījuma kopējā vērtība nepārsniedz EUR 10 000 un ja Savienības precēm ir pievienoti rēķini vai pārvadājuma dokumenti, kas atbilst minētās regulas 4. panta b) punktā minētajiem nosacījumiem. 
            
            
               (2)Robežvērtība EUR 10 000 apmērā noteikta, pamatojoties uz ekvivalentu robežvērtību, kas paredzēta Komisijas Regulas (EEK) Nr. 2454/93
                  1
                317. panta 4. punktā, un – lai muitas dienesti uzskatītu, ka Savienības preču muitas statuss ir pierādīts, – tā ir robežvērtība, kuru nesasniedzot, ir pietiekami, ka minētajām precēm ir pievienots rēķins vai pārvadājuma dokuments. Ja šie nosacījumi ir izpildīti, kompetento muitas dienestu apstiprinājums nav vajadzīgs.
            
            
               (3)No 2016. gada 1. maija Kopienas Muitas kodekss, kas ietverts Padomes Regulā (EEK) Nr. 2913/92
                  2
               , tika aizstāts ar Savienības Muitas kodeksu, kurš ietverts Eiropas Parlamenta un Padomes Regulā (ES) Nr. 952/2013
                  3
               . Rezultātā Regulas (EEK) Nr. 2454/93 noteikumi tika aizstāti ar Komisijas Deleģētās Regulas (ES) 2015/2446
                  4
                un Komisijas Īstenošanas regulas (ES) 2015/2447
                  5
                noteikumiem.
            
            
               (4)Regulas (EEK) Nr. 2454/93 317. panta 4. punkta priekšmetu tagad reglamentē Deleģētās regulas (ES) 2015/2446 126. panta 1. punkts. Tajā ir noteikts, ka attiecībā uz precēm, kuru vērtība nepārsniedz robežvērtību – EUR 15 000, Savienības preču muitas statuss ir uzskatāms par pierādītu, pamatojoties uz rēķinu vai pārvadājuma dokumentu, bez kompetento muitas dienestu apstiprinājuma.
            
            
               (5)Tādēļ, lai nodrošinātu Savienības tiesību aktu muitas jomā vienādu piemērošanu visās dalībvalstīs, ir lietderīgi Regulas (ES) Nr. 479/2013 4. panta a) punktā noteiktā atbrīvojuma darbības jomu pielāgot darbības jomai, kas noteikta Deleģētās regulas (ES) 2015/2446 126. panta 1. punktā.
            
            
               (6)Turklāt juridiskās noteiktības un juridiskās skaidrības dēļ atsauces uz tiesību aktiem Regulas (ES) Nr. 479/2013 4. pantā uz Regulu (EEK) Nr. 2913/92 un uz Regulu (EEK) Nr. 2454/93 būtu jāaizstāj ar attiecīgajām atsaucēm uz Savienības Muitas kodeksu un Deleģēto regulu (ES) 2015/2446.
            
            
               (7)Tādēļ ir lietderīgi attiecīgi grozīt Regulu (ES) Nr. 479/2013,
            
            
               IR PIEŅĒMUSI ŠO REGULU.
            
            
               1. pants
            
         
         
            
               Regulu (ES) Nr. 479/2013 groza šādi:
            
            
               1)
                     regulas 2. panta 1) punktu aizstāj ar šādu:
            
            
               “1) “Savienības preces” ir preces, kas definētas Regulas (ES) Nr. 952/2013 5. panta 23) punktā”;
            
            
               2)
                     regulas 4. pantu groza šādi:
            
            
               (a)
                     panta a) punktu aizstāj ar šādu:
            
            
               “a)katra pa Neumas koridoru pārvadātā Savienības preču sūtījuma kopējā vērtība nepārsniedz EUR 15 000 jeb šīs summas ekvivalentu vietējā valūtā;”
            
            
               (b)panta b) punkta i) apakšpunktu aizstāj ar šādu:
            
            
               “i)kuri sniedz vismaz apliecinājumus jebkurā no veidiem, kas minēti Deleģētās regulas (ES) Nr. 2015/2446 126. pantā;”.
            
            
               2. pants
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē,
            
            
               
                     Padomes vārdā
               
               
                     priekšsēdētājs
               
            
         
         
            
                  
                     (1)
                  Komisijas Regula (EEK) Nr. 2454/93 (1993. gada 2. jūlijs), ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (OV L 253, 11.10.1993., 1. lpp.).
               
               
                  
                     (2)
                  Padomes Regula (EEK) Nr. 2913/92 (1992. gada 12. oktobris) par Kopienas Muitas kodeksa izveidi (OV L 302, 19.10.1992., 1. lpp.).
               
               
                  
                     (3)
                  Eiropas Parlamenta un Padomes Regula (ES) Nr 952/2013 (2013. gada 9. oktobris), ar ko izveido Savienības Muitas kodeksu (OV L 269, 10.10.2013., 1. lpp.).
               
               
                  
                     (4)
                  Komisijas Deleģētā Regula (ES) 2015/2446 (2015. gada 28. jūlijs), ar ko papildina Eiropas Parlamenta un Padomes Regulu (ES) Nr. 952/2013 attiecībā uz sīki izstrādātiem noteikumiem, kuri attiecas uz dažiem Savienības Muitas kodeksa noteikumiem (OV L 343, 29.12.2015., 1. lpp.).
               
               
                  
                     (5)
                  Komisijas Īstenošanas regula (ES) 2015/2447 (2015. gada 24. novembris), ar ko paredz sīki izstrādātus noteikumus, kas vajadzīgi, lai īstenotu konkrētus noteikumus Eiropas Parlamenta un Padomes Regulā (ES) Nr. 952/2013, ar ko izveido Savienības Muitas kodeksu (OV L 343, 29.12.2015., 558. lpp.).